รัฐบาลไทย-ข่าวทำเนียบรัฐบาล-"ปนัดดา" ประชุมผู้รับผิดชอบโครงการโรงเรียนคุณธรรม เผยเตรียมขับเคลื่อนทุกหน่วยงานในกระทรวงศึกษาธิการ ให้เป็นกระทรวงคุณธรรม
วันพฤหัสบดีที่ 20 กรกฎาคม 2560
"ปนัดดา" ประชุมผู้รับผิดชอบโครงการโรงเรียนคุณธรรม เผยเตรียมขับเคลื่อนทุกหน่วยงานในกระทรวงศึกษาธิการ ให้เป็นกระทรวงคุณธรรม
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานการประชุมคณะกรรมการอํานวยการดําเนินงานโรงเรียนคุณธรรม
โดยมีผู้เข้าร่วมประชุม อาทินายชัยพฤกษ์ เสรีรักษ์ ปลัดกระทรวงศึกษาธิการ, นายประเสริฐ บุญเรือง รองปลัดกระทรวงศึกษาธิการ, นายวณิชย์ อ่วมศรี รองเลขาธิการคณะกรรมการการอาชีวศึกษา,ว่าที่ ร.ต.ไชยวุฒิ วุฑฒิรักษ์ ผู้ช่วยเลขานุการรัฐมนตรีว่าการกระทรวงศึกษาธิการ, นายปราโมทย์ โชติมงคล ผู้อํานวยการศูนย์โรงเรียนคุณธรรม มูลนิธิยุวสถิรคุณ ฯลฯ
ม.ล.ปนัดดา ดิศกุลกล่าวว่า การประชุมครั้งนี้เพื่อติดตามการดําเนินงานโครงการโรงเรียนคุณธรรม โดยผู้แทนหน่วยงานที่มีสถานศึกษา เช่น
สํานักงานคณะกรรมการการศึกษาขั้นพื้นฐาน (สพฐ.)ได้ดําเนินการในกิจกรรมขับเคลื่อนโรงเรียนคุณธรรมที่มีความคืบหน้าไปมาก มีโรงเรียนเข้าร่วมโครงการแล้ว19,082โรงเรียน มีข้าราชการครูและศึกษานิเทศก์ที่ผ่านการอบรมร่วมกับมูลนิธิยุวสถิรคุณแล้วกว่า131,500คน ซึ่งโรงเรียนใดที่ส่งครูทั้งหมดเข้าอบรมก็จะสามารถขับเคลื่อนได้ทันทีด้วยความเข้าใจตรงกัน นอกจากนี้มีกิจกรรมอื่น ๆ ที่มีความคืบหน้า เช่นการประกวดหนังสั้น225เรื่องจาก225เขตพื้นที่การศึกษาซึ่งเป็นเรื่องของคุณธรรมที่เกี่ยวข้องกับอัตลักษณ์ของโรงเรียนนั้น ๆ ซึ่งได้ขอให้ประสานกับสํานักนายกรัฐมนตรี เพื่อขยายผลหนังสั้นในการเผยแพร่ไปสู่สาธารณชนในวงกว้างต่อไป
สํานักงานคณะกรรมการการอาชีวศึกษา (สอศ.)เป็นอีกหน่วยงานที่มีความก้าวหน้าในการขับเคลื่อนโรงเรียนคุณธรรมเป็นอย่างมาก โดยเน้นการพัฒนาบุคลากรและครูพี่เลี้ยงพร้อมทั้งมีความร่วมมือกับมูลนิธิยุวสถิรคุณ ซึ่งถือเป็นต้นแบบในการขับเคลื่อนโรงเรียนคุณธรรมให้เกิดขึ้นในสถานศึกษาอาชีวศึกษาของรัฐ428แห่งทั่วประเทศ ส่วนสถานศึกษาอาชีวศึกษาเอกชนปัจจุบันที่สมัครใจเข้าร่วมแล้ว20กว่าแห่ง ผลประเมินตัวชี้วัดในช่วงระยะเวลาที่ผ่านมา พบว่านักศึกษาอาชีวะในสถานศึกษาส่วนใหญ่มีการพัฒนาด้านคุณธรรมมากขึ้น เช่น ปัญหาการทะเลาะวิวาทลดลง อย่างไรก็ตาม ขอให้ สอศ. ได้กํากับติดตามอย่างต่อเนื่อง เพื่อให้การแก้ไขปัญหาเป็นไปอย่างยั่งยืน
นอกจากนี้ม.ล.ปนัดดา ได้ตั้งข้อสังเกตในการขับเคลื่อนโรงเรียนคุณธรรม ดังนี้
จากการลงพื้นที่ช่วงเวลาที่ผ่านมาหลายจังหวัดได้ไปพบปะครู ผู้บริหาร นักเรียน ศิษย์เก่าหลายโรงเรียนมีความเข้าใจดีในเรื่องโรงเรียนคุณธรรมที่กําหนดตัวชี้วัดไว้5ด้าน แต่ยังมีอีกหลายโรงเรียนที่ยังไม่รู้เรื่องและยังไม่ได้สมัครเข้าร่วมโครงการ จึงตั้งข้อสังเกตให้ สพฐ.ช่วยย้ําสถานศึกษาในสังกัดเข้าร่วมโครงการโรงเรียนคุณธรรม โดยความสมัครใจของแต่ละสถานศึกษาเอง
ผู้บริหารหรือรองผู้บริหารสถานศึกษาต้องเป็นแบบอย่างที่ชัดเจนสําหรับครูและนักเรียนในสถานศึกษาและหากมีการเปลี่ยนหรือย้ายผู้บริหารสถานศึกษาแล้ว ผู้บริหารสถานศึกษาคนใหม่ที่เข้ามาใหม่ ก็ควรถือปฏิบัติในเรื่องนี้อย่างต่อเนื่อง
ให้บูรณาการโรงเรียนคุณธรรมให้เกิดขึ้นในทุกองค์กรหลักและทุกจังหวัด โดยสํานักงานศึกษาธิการจังหวัด (ศธจ.) ต้องเป็นหลักในการดําเนินการขับเคลื่อนโรงเรียนคุณธรรมในสถานศึกษาทุกสังกัดภายในจังหวัด
เปิดโอกาสให้ชุมชน ครอบครัว องค์กรปกครองส่วนท้องถิ่น และประชาสังคมเข้ามามีส่วนร่วมในกิจกรรมโครงการโรงเรียนคุณธรรมให้มากขึ้น
ม.ล.ปนัดดา กล่าวด้วยว่า กระทรวงศึกษาธิการควรเป็นหน่วยงานหลักและเป็นตัวอย่างที่ดีในการขับเคลื่อนเรื่องคุณธรรมให้เกิดขึ้นในทุกหน่วยงานและสถานศึกษา ซึ่งในปีนี้ได้ขยายโครงการให้ครอบคลุมโรงเรียนกว่า 30,000 แห่งทั่วประเทศและภายในเดือนสิงหาคม2560กระทรวงศึกษาธิการจะจัดให้มีการประชุมร่วมทุกหน่วยงานในสังกัด เพื่อร่วมกันขับเคลื่อนทุกหน่วยงานในกระทรวงศึกษาธิการให้เป็น"กระทรวงคุณธรรม" อย่างยั่งยืน
บัลลังก์ โรหิตเสถียร: สรุป/รายงาน
ยุทธพงศ์ เลือกกลั่นดี:ถ่ายภาพ